b'\n_START_ARTICLE_\nIrakere i Norge\n_START_PARAGRAPH_\nIrakere i Norge, det vil si personer f\xc3\xb8dt i Irak, er en av de st\xc3\xb8rste gruppene innvandrere i Norge, og omfatter 28 935 personer pr. 1. januar 2012._NEWLINE_De fleste irakerne har kommet til Norge som flyktninger, eller gjennom familiegjenforening. Ca 3100 har kommet til Norge som kvoteflyktninger via FN, 6700 har s\xc3\xb8kt asyl direkte og 6055 har kommet via familiegjenforening._NEWLINE_Irakerne har relativt kort botid i Norge, de fleste har kommet etter 1998. 85% av irakerne har mindre enn 10 \xc3\xa5rs botid i Norge. 40% har mindre enn 5 \xc3\xa5rs botid. Det er en overvekt av menn blant norsk-irakerne: ca. 59% menn til 41% kvinner, og irakere er den innvandrergruppen med st\xc3\xb8rst manneoverskudd. Relativt mange har giftet seg med en norsk statsborger. Menn fra Irak har inng\xc3\xa5tt 1109 ekteskap i Norge, og i alt 194 av disse ble inng\xc3\xa5tt med en kvinne uten innvandrerbakgrunn._NEWLINE_Irakerne bor forholdsvis spredt i Norge. Bare 27% bor i Oslo. Det bodde pr 1.1.2006 irakere i 268 av i alt 431 norske kommuner. Det bor relativt flest irakere i H\xc3\xa5, Fredrikstad, Askim, Drammen, Kristiansund, N\xc3\xb8tter\xc3\xb8y, Sarpsborg, Oslo, Skedsmo, Skien, T\xc3\xb8nsberg, Gj\xc3\xb8vik, Sandefjord, Larvik, Ski, Kristiansand og Bergen_NEWLINE_Irakerne deltar i stor grad i videreg\xc3\xa5ende utdanning, men kommer p\xc3\xa5 grunn av kort botid i Norge d\xc3\xa5rlig ut i forhold til en rekke andre integreringsindikatorer: jobb, eie bolig, inntekt, h\xc3\xb8yere utdanning og valgdeltagelse. Av kvinnene er omtrent 33\xc2\xa0% i arbeid (2012).'